**KLAIPĖDOS RAJONO savivaldybės taryba**

**SPRENDIMAS**

**DĖL** **TRUMPALAIKIO MATERIALIOJO TURTO PERĖMIMO SAVIVALDYBĖS NUOSAVYBĖN IR JO** **PERDAVIMO VALDYTI, NAUDOTI IR DISPONUOTI JUO PATIKĖJIMO TEISE**

2023 m. birželio d. Nr. T11-

Klaipėdos rajono savivaldybės taryba, vadovaudamasi Lietuvos Respublikos vietos savivaldos įstatymo 6 straipsnio 5 ir 6 punktais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktu ir 20 straipsnio 1 dalies 4 punktu, Klaipėdos rajono savivaldybės turto valdymo, naudojimo ir disponavimo juo tvarkos aprašo, patvirtinto Klaipėdos rajono savivaldybės tarybos 2021 m. gegužės 27 d. sprendimu Nr. T11-162 „Dėl Klaipėdos rajono savivaldybės turto valdymo, naudojimo ir disponavimo juo tvarkos aprašo patvirtinimo“, 4 punktu, atsižvelgdama į 2023 m. birželio 8 d. Nacionalinės švietimo agentūros raštą Nr. SD-1767 „Dėl trumpalaikio turto perėmimo savivaldybės nuosavybėn ir jo perdavimo valdyti, naudoti ir disponuoti juo patikėjimo teise“, n u s p r e n d ž i a:

1. Sutikti perimti Klaipėdos rajono savivaldybės nuosavybėn savivaldybės savarankiškosioms funkcijoms ‒ savivaldybės teritorijoje gyvenančių vaikų iki 16 metų mokymosi pagal privalomojo švietimo programas užtikrinimas bei švietimo pagalbos teikimo mokiniui, mokytojui, šeimai, mokyklai, vaiko minimaliosios priežiūros priemonių vykdymo organizavimas ir koordinavimas ‒ įgyvendinti valstybei nuosavybės teise priklausantį ir šiuo metu Nacionalinės švietimo agentūros patikėjimo teise valdomą trumpalaikį materialųjį turtą, pagal priede Nr. 1 išvardinto turto sąrašą (pridedama).

2. Įgalioti Klaipėdos rajono savivaldybės administracijos direktorių Klaipėdos rajono savivaldybės vardu pasirašyti sprendimo 1 punkte nurodyto turto priėmimo ir perdavimo aktą.

3. Perduoti šio sprendimo 1 punkte nurodytą turtą, jį perėmus savivaldybės nuosavybėn, švietimo įstaigoms valdyti, naudoti ir disponuoti juo patikėjimo teise pagal priede Nr. 2 išvardinto turto sąrašą (pridedama).

4. Savivaldybės nuosavybėn perduotas turtas bus panaudotas diegti atnaujintą informatikos ugdymo turinį pradiniame ugdyme.

Šis sprendimas per vieną mėnesį nuo jo įteikimo ar pranešimo suinteresuotai šaliai apie viešojo administravimo subjekto veiksmus (atsisakymą atlikti veiksmus) dienos gali būti skundžiamas Lietuvos administracinių ginčų komisijos Klaipėdos apygardos skyriui (Herkaus Manto g. 37, LT-92236, Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, LT-91230 Klaipėda) Lietuvos Respublikos administracinių bylų teisenos įstatymo nustatyta tvarka.

Savivaldybės meras

TEIKIA: Savivaldybės meras B. Markauskas

PARENGĖ: E. Jasienė

SUDERINTA:

K. Kumpytė

V. Jasas

S. Karbauskas

V. Valantinas

A. Indzelė

J. Kitra

B. Markauskas

**AIŠKINAMASIS RAŠTAS**

**DĖL TARYBOS SPRENDIMO** „**DĖL TRUMPALAIKIO MATERIALIOJO TURTO PERĖMIMO SAVIVALDYBĖS NUOSAVYBĖN IR JO PERDAVIMO VALDYTI, NAUDOTI IR DISPONUOTI JUO PATIKĖJIMO TEISE“**

**PROJEKTO**

2023-06-13

1. **Parengto sprendimo projekto tikslai, uždaviniai (ko sprendimu norima pasiekti):**

Tikslas – perimti Klaipėdos rajono savivaldybės nuosavybėn savivaldybės savarankiškosioms funkcijoms vykdyti valstybei nuosavybės teise priklausantį ir šiuo metu Nacionalinės švietimo agentūros patikėjimo teise valdomą trumpalaikį materialųjį turtą: planšetinius kompiuterius ir jų dėklus, metodinę medžiagą, kilimėlius ir specializuotą pakrovimo ir laikymo stotį. Uždavinys – perimtą turtą naudoti diegiant atnaujintą informatikos ugdymo turinį pradiniame ugdyme.

 **2. Kaip šiuo metu yra teisiškai reglamentuojami projekte aptariami klausimai:**

Lietuvos Respublikos vietos savivaldos įstatymo 6 straipsnio 5 punktu, kuris numato, kad savarankiškoji (Konstitucijos ir įstatymų nustatytos (priskirtos)) savivaldybių funkcija yra savivaldybės teritorijoje gyvenančių vaikų iki 16 metų mokymosi pagal privalomojo švietimo programas užtikrinimas.

Lietuvos Respublikos vietos savivaldos įstatymo 6 straipsnio 6 punktu, kuris numato, kad savarankiškoji (Konstitucijos ir įstatymų nustatytos (priskirtos)) savivaldybių funkcija yra švietimo pagalbos teikimo mokiniui, mokytojui, šeimai, mokyklai, vaiko minimaliosios priežiūros priemonių vykdymo organizavimas ir koordinavimas.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktu, kuris numato, kad Savivaldybė turtą įgyja savivaldybės tarybos sutikimu perimdama valstybės turtą savivaldybių savarankiškosioms funkcijoms įgyvendinti, kai šis turtas perduodamas savivaldybių nuosavybėn pagal Vyriausybės nutarimus.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 20 straipsnio 4 punktu, kuris numato, kad Valstybei nuosavybės teise priklausantis turtas kitų subjektų nuosavybėn perduodamas – nematerialųjį ir materialųjį turtą (išskyrus nekilnojamuosius daiktus) Vyriausybės nutarimu perduodant savivaldybių nuosavybėn savivaldybių savarankiškosioms funkcijoms įgyvendinti.

Klaipėdos rajono savivaldybės turto valdymo, naudojimo ir disponavimo juo tvarkos aprašo, patvirtinto Klaipėdos rajono savivaldybės tarybos 2021 m. gegužės 27 d. sprendimu Nr. T11-162 „Dėl Klaipėdos rajono savivaldybės turto valdymo, naudojimo ir disponavimo juo tvarkos aprašo patvirtinimo“, 4 punktu, kuris numato, kad sprendimą perduoti Savivaldybės turtą valdyti, naudoti ir disponuoti juo patikėjimo teise priima Savivaldybės taryba.

 **3. Kokios siūlomos naujos teisinio reguliavimo nuostatos ir kokių teigiamų rezultatų laukiama:**

 Naujos teisinio reguliavimo nuostatos nesiūlomos. Teigiamas rezultatas – bus perimtas turtas, kuris bus perduotas mokymo įstaigoms naudoti vaikų ugdymui.

**4. Galimos neigiamos pasekmės priėmus siūlomą Savivaldybės tarybos sprendimą ir kokių priemonių būtina imtis, siekiant išvengti neigiamų pasekmių:**

Priėmus siūlomą savivaldybės tarybos sprendimą neigiamos pasekmės nenumatomos.

**5. Ar sprendimo projektas neprieštarauja Lietuvos Respublikos lygių galimybių įstatymui ir atitinka lygių galimybių principus:**

Sprendimo projektas neprieštarauja Lietuvos Respublikos lygių galimybių įstatymui ir atitinka lygių galimybių principus.

**6. Kokius teisės aktus būtina pakeisti ar panaikinti, priėmus teikiamą Savivaldybės tarybos sprendimą:**

 Priėmus teikiamą Savivaldybės tarybos sprendimą teisės aktų pakeisti, panaikinti nereikės.

**7. Projekto rengimo metu gauti specialistų vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne):**

Projekto rengimo metu specialistų vertinimai, išvados negauti.

**8. Sprendimo įgyvendinimui reikalingos lėšos (ekonominiai paskaičiavimai, finansavimo šaltiniai:**

 Sprendimo įgyvendinimui lėšos nebus reikalingos.

**9. Kiti, autoriaus nuomone, reikalingi pagrindimai, skaičiavimai ir paaiškinimai:**

2023-06-08 Nacionalinės švietimo agentūros rašte Nr. SD-1767 nurodoma, jog Nacionalinė švietimo agentūra, vykdydama projektą „Bendrojo ugdymo turinio ir organizavimo modelių sukūrimas ir išbandymas bendrajame ugdyme“ (Nr. 09.2.1-ESFA-V-726-04-0001), nupirko ir projekto mokykloms perdavė naudotis iki šiol ir visam laikui planšetinius kompiuterius ir (arba) kitokių edukacinių mokymo(si) priemonių.

**10. Sprendimo projekto iniciatoriai (institucija, asmenys ar piliečių įgalioti atstovai) ir rengėjai:**

Sprendimo projekto iniciatorė – Nacionalinė švietimo agentūra. Rengėja – Statybos ir infrastruktūros Turto valdymo poskyrio specialistė Eglė Jasienė.

Statybos ir infrastruktūros Turto valdymo poskyrio specialistė Eglė Jasienė